കട്ടപ്പന എല്എ ഓഫീസ് പൂട്ടാന് നീക്കമെന്ന് യൂത്ത് കോണ്ഗ്രസ് കട്ടപ്പന: കട്ടപ്പനയിലെ എല്എ ലാന്ഡ് അസൈന്മെന്റ് ഓഫീസ് നിര്ത്തലാക്കാന് നീക്കമെന്ന് യൂത്ത് കോണ്ഗ്രസ് ആരോപിച്ചു. കട്ടപ്പനയിലെ പട്ടയ നടപടികള് അട്ടിമറിക്കാനുള്ള ശ്രമമാണ് ഇതിനു പിന്നില്. കട്ടപ്പന ടൗണിലേതുള്പ്പെടെയുള്ള കൈവശ സ്ഥലങ്ങള്ക്കു പട്ടയം ലഭിക്കാനുള്ളപ്പോഴാണ് നിലവിലുള്ള ഓഫീസ് നിര്ത്തലാക്കുന്നത്. അയ്യപ്പന്കോവില്, കട്ടപ്പന, ഇരട്ടയാര്, കാഞ്ചിയാര് എന്നീ പഞ്ചായത്തുകളിലായി രണ്ടുലക്ഷത്തോളം കര്ഷകരുടെ ഭൂമിക്ക്് പട്ടയം ലഭിക്കാനുണ്ട്. കഴിഞ്ഞ ഡിസംബര് 31ന് ഈ ഓഫീസിന്റെ പ്രവര്ത്തനാനുമതി അവസാനിച്ചതാണ്. ഓഫീസിനു പ്രാബല്യമുണ്ടാകണമെങ്കില് 112021 മുതല് തുടര്ച്ചാ അനുതി നല്കണം. ഇതുണ്ടായിട്ടില്ല. ഈ സാഹചര്യത്തില് ഈവര്ഷം ഈ ഓഫീസില്നിന്നും നല്കിയിട്ടുള്ള പട്ടയങ്ങള്ക്ക് നിയമ സാധുത നിലനില്ക്കുമോ എന്ന കാര്യത്തില് ആശങ്കയുണ്ടെന്നും യൂത്ത് കോണ്ഗ്രസ് നേതാക്കള് പത്രസമ്മേളനത്തില് ആരോപിച്ചു. ഈ ഓഫീസില്നിന്നും കട്ടപ്പന ടൗണില് പട്ടയം നല്കുന്നതിനുള്ള സര്വേ നടപടികള് പൂര്ത്തികരിച്ചുവരികയാണ്. ചെറുകിട വ്യാപാരികള് ഉള്പ്പെടെ ഇടുക്കികവല ഗവ. കോളജിനു സമീപത്തുള്ള 25ഓളം കുടുംബങ്ങള്ക്കും ഗവ. കോളജിനു സമീപംമുതല് എലം കൃഷി ചെയ്തിട്ടുള്ള 100 ഹെക്ടറോളം സ്ഥലത്തിനും കാണക്കാലിപ്പടി, കല്ല്യാണത്തണ്ട്, മുളകരമേട് എന്നീ ഭാഗങ്ങള് പുല്മേടുകളായി ലാന്ഡ് രജിസ്റ്ററില് രേഖപ്പെടുത്തിയിട്ടുള്ള സ്ഥലത്തിനും മുന്സിപ്പാലിറ്റിയുടെ പരിധിയില് വരുന്ന പത്ത് ചെയിന് ഉള്പ്പെടുന്ന ഉപ്പുകണ്ടം, നത്തുകല്ല് പ്രദേശങ്ങളിലും പട്ടയം നല്കാനുണ്ട്. വില്ലേജ് ഓഫീസുകള് ഡിജിറ്റലാക്കിയപ്പോള് തിരുത്തലുകള് ആവശ്യമായിവന്ന നൂറുകണക്കിന് മുന്കാല പട്ടയങ്ങള് ഈ ഓഫീസില് പരിശോധനയ്ക്കായി കെട്ടിക്കിടക്കുകയാണ്. ഇത്തരം സാഹചര്യങ്ങള് നിലനില്ക്കെ ഈ ഓഫീസ് കട്ടപ്പനയില്നിന്നും മാറ്റുന്നത് പട്ടയത്തിനായി കാത്തിരിക്കുന്ന കര്ഷകരോടുള്ള വെല്ലുവിളിയാണ്. ഓഫീസ് മാറ്റാനുള്ള നീക്കത്തില്നിന്നും അധികാരികള് പിന്തിരിയാത്തപക്ഷം ബഹുജന പ്രക്ഷോഭം ആരംഭിക്കുമെന്നും യൂത്ത് കോണ്ഗ്രസ് സംസ്ഥാന നിര്വാഹക സമിതി അംഗം പ്രശാന്ത് രാജു, മണ്ഡലം പ്രസിഡന്റ് കെ.എസ്. സജീവ്, കെ എസ് യു ജില്ലാ സെക്രട്ടറി ജിതിന് ഉപ്പുമാക്കല്, പി.വി. അരവിന്ദ്, അരുണ് കാപ്പുകാട്ടില് തുടങ്ങിയവര് മുന്നറിയിപ്പുനല്കി.